సమాచార, ప్రసార మంత్రిత్వ శాఖ
రైల్వే ప్రాంగణాల్లో చలన చిత్రాల చిత్రీకరణ కోసం సమగ్ర ఏకగవాక్ష చిత్రీకరణ విధానాన్ని రూపొందించిన - రైల్వే మరియు సమాచార, ప్రసార మంత్రిత్వ శాఖలు
ఇప్పుడు చిత్రీకరణ అనుమతుల కోసం చలన చిత్ర నిర్మాతలు ఎఫ్.ఎఫ్.ఓ. వెబ్ పోర్టల్ www.ffo.gov.in ద్వారా దరఖాస్తు చేసుకోవచ్చునని తెలియజేసిన - రైల్వే మంత్రిత్వ శాఖ
రైల్వే మంత్రిత్వ శాఖకు సంబంధించిన ప్రాంగణాల్లో చిత్రీకరణను సులభతరం చేయడానికి వీలుగా, జాతీయ చలనచిత్ర అభివృద్ధి సంస్థ  లో ఫిల్మ్ ఫెసిలిటేషన్ ఆఫీస్  ను ఏర్పాటు చేయడం జరిగింది. రైల్వే ప్రాంగణాల్లో చిత్రీకరణకు అనుమతి తీసుకునే విధానాన్ని క్రమబద్ధీకరించి, సమర్థవంతంగా పనిచేయడానికి వీలుగా, రైల్వే మంత్రిత్వ శాఖ ఒక ఏకగవాక్ష చిత్రీకరణ యంత్రాంగాన్ని రూపొందించింది. భారత దేశ చలన చిత్ర రంగంలో రైల్వే లు ఎల్లప్పుడూ ఒక భాగంగా కొనసాగుతున్నాయి. అనేక చలన చిత్రాలు భారతీయ రైల్వేలను వెండితెరపై అద్భుతంగా ఆవిష్కరించాయి.
భారతదేశంలో చిత్రీకరణను సులభతరం చేయడంతో పాటు, ప్రపంచవ్యాప్తంగా ఉన్న చిత్ర నిర్మాతలకు దేశాన్ని ఇష్టపడే గమ్యస్థానంగా ప్రచారం చేయాలనే లక్ష్యంతో, ఎఫ్.ఎఫ్.ఓ. ను ఏర్పాటు చేయడం జరిగింది. భారతదేశం అంతటా చిత్రీకరణ కోసం ఏకగవాక్ష విధానం మరియు క్లియరెన్స్ యంత్రాంగం గా ఈ వెబ్-పోర్టల్ పనిచేస్తుంది. అదేవిధంగా, భారతదేశంలో చిత్రీకరణకు సంబంధించిన మొత్తం సమాచారం ఒకే చోట లభించే డిజిటల్ భాండాగారంగా కూడా సేవలందిస్తుంది.
ఇప్పటి వరకు, జాతీయ, అంతర్జాతీయ చిత్ర నిర్మాతలు  రైల్వే లో సినిమా షూటింగ్ అనుమతుల కోసం దరఖాస్తులను సమర్పించడానికి 17 జోనల్ రైల్వే లు మరియు రైల్వే బోర్డు  కు చెందిన ప్రధాన పౌర సంబంధాల అధికారి కార్యాలయాలను సందర్శించాల్సివచ్చేది. ఇప్పుడు సింగిల్ విండో ఫెసిలిటేటర్ గా ఎఫ్.ఎఫ్.ఓ. వెబ్-పోర్టల్  ను ప్రారంభించిన తర్వాత, చిత్ర నిర్మాతలు కేంద్రీకృత మార్గంలో ఒకటి కంటే ఎక్కువ జోనల్ రైల్వే ల పరిధిలోకి వచ్చే వివిధ రైల్వే ప్రాంగణాల్లో చిత్రీకరణ కోసం ఆన్-లైన్ లో దరఖాస్తులను సమర్పించవచ్చు. ఒకసారి దరఖాస్తు సమర్పించిన తర్వాత, ఆ విషయాన్ని, జోనల్ రైల్వే లోని సంబంధిత అధికారులకు తెలియజేయడం జరుగుతుంది. వారు ఎఫ్.ఎఫ్.ఓ. పోర్టల్ లో దరఖాస్తులను చూసి పరిశీలించి, నిర్ణీత పద్దతి ప్రకారం ఆమోదం పొందిన తర్వాత అనుమతులను అప్-లోడ్ చేయవచ్చు. షూటింగ్ అనుమతి అభ్యర్థనను పారదర్శకంగా, సకాలంలో పరిష్కరించే ప్రక్రియలో దరఖాస్తుకు సంబంధించి ఏవైనా సందేహాలు లేవనెత్తడానికి, వాటిని పరిష్కరించి అనుమతి మంజూరు చేయడానికి వీలుగా, ఈ పోర్టల్ దరఖాస్తుదారునికి, అనుమతి మంజూరు చేసే అధికార యంత్రాంగానికి మధ్య ఒక వేదికగా కూడా పనిచేస్తుంది.
వివిధ ప్రదేశాలలో చిత్రీకరణకు అనుమతులు పొందడానికి నిర్మాతలు సంప్రదించవలసిన కార్యాలయాలు, అధికారుల సంఖ్యను తగ్గించాలన్న ప్రధాన లక్ష్యంతో, ఈ ఏకీకరణ విధానాన్ని రూపొందించడం జరిగింది. దరఖాస్తుకు సంబంధించి, అనుమతి మంజూరు చేసే అధికార యంత్రాంగం సందేహాలు లేవనెత్తడానికి, అదేవిధంగా దరఖాస్తుదారుడు వాటిని నివృత్తి చేయడానికి, ఈ పోర్టల్, ఒక వేదికగా కూడా పనిచేస్తుంది. షూటింగ్ అనుమతి అభ్యర్థనను నిర్ణీత సమయంలో పరిశీలించి, పరిష్కరించడానికి, ఈ పారదర్శక విధానం వీలు కల్పిస్తుంది.
ఈ సందర్భంగా, రైల్వే బోర్డు చైర్మన్, ముఖ్య కార్యనిర్వహణాధికారి శ్రీ సునీత్ శర్మ మాట్లాడుతూ, "భారతీయ రైల్వేలు భారతీయ సినిమా తో సుదీర్ఘ అనుబంధాన్ని కలిగి ఉన్నాయి. వివిధ చలనచిత్రాలు, పాటలు, డాక్యుమెంటరీ ల చిత్రీకరణ సమయంలో, భారతీయ సినిమాకు, భారతీయ రైల్వేలు, ఎల్లప్పుడూ మద్దతునిస్తూనే ఉన్నాయి. అదేవిధంగా, రైల్వేలను సరైన, సౌందర్యవంతమైన రీతిలో చిత్రీకరించడం ద్వారా, భారతీయ సినిమా కూడా, తగిన విధంగా ప్రతిస్పదిస్తోంది. ఈ కొత్త పర్యావరణ వ్యవస్థ, వివిధ భౌగోళిక ప్రాంతాల్లో చిత్ర నిర్మాతలకు తగిన సహాయ,సహకారాలను అందిస్తుంది. వివిధ రైల్వే ప్రాంగణాల్లో చిత్రీకరణ కోసం ఆన్-లైన్లో దరఖాస్తు చేసుకోవాలని, చిత్రనిర్మాతలకు మేము స్వాగతం పలుకుతున్నాము. స్క్రీన్-ప్లే మరియు కథనాలలో రైల్వేలను, ఒక శక్తివంతమైన పాత్రగా ప్రదర్శిస్తారని ఆశిస్తున్నాము.", అని పేర్కొన్నారు.
ఈ విషయమై, సమాచార, పౌర సంబంధాల శాఖ కార్యదర్శి, శ్రీ అపూర్వ చంద్ర మాట్లాడుతూ, "చిత్రీకరణ కథనాన్ని మెరుగుపరిచే ప్రత్యేకమైన, విలక్షణమైన ప్రదేశాలను అందించే, రైల్వే వంటి వివిధ అధికార ప్రాంగణాల్లో చిత్రీకరణను సులభతరం చేయడం ద్వారా చిత్ర నిర్మాతలకు విలువ ను సృష్టించాలన్నది మా ఆలోచన. ఈ ఆలోచనను సాకారం చేయడం కోసం, వివిధ భాగస్వాములను ఏకీకృతం చేయాలని మేము ప్రయత్నిస్తున్నాము. భారతదేశ చలనచిత్ర చరిత్రలో రైల్వే లు ఎల్లప్పుడూ ఒక ముఖ్యమైన భాగంగా కొనసాగుతున్నాయి. భారతదేశంలో ఉన్న విశాలమైన, సుందరమైన రైల్వే వ్యవస్థను, వారిచిత్ర కథాంశాలలో భాగం చేయడానికి చిత్ర నిర్మాతలు ఈ కొత్తగా సృష్టించిన విధానాన్ని, తప్పనిసరిగా వినియోగించుకోవాలి. ", అని పిలుపునిచ్చారు.
ఎఫ్.ఎఫ్.ఓ. వెబ్ పోర్టల్ www.ffo.gov.in రైల్వే తరపున ఫీచర్ ఫిల్మ్ లు, టీవీ / వెబ్ షోలు, సీరియళ్ళ కోసం దరఖాస్తులను స్వీకరిస్తుంది. డాక్యుమెంటరీలు / మ్యూజిక్ వీడియోలు, దృశ్య శ్రవణ వాణిజ్య ప్రకటనల కోసం, నిర్మాతలు నేరుగా రైల్వే మంత్రిత్వ శాఖ కి దరఖాస్తు చేసుకోవచ్చు.